
Az Aranyhegyi-patak részvízgyűjtőjének vizsgálata

Az Aranyhegyi-patak a Pilisvörösvári-medence felszíni és felszínközeli vizeit összegyűjtő vízfolyás, amely Óbuda területén éri el a Dunát, lévén annak leghosszabb budai oldalon lévő kisvíz befolyása. Munkánkban a három fő irányból összeáramló patak északi részvízgyűjtőjét vettük alaposabb vizsgálat alá döntően térinformatikai módszerekkel. A terület felszínborítási elemzését a QGIS 3.4. térinformatikai szoftver segítségével végeztük el szakszerű módon, amellyel két patakág környezete területhasználatának arányairól kaphattunk részletes képet. Alaptérképként az hazai 1:10000-es felbontású EOTR bázis megfelelő szelvényeit alkalmaztuk. A vízgyűjtő részterület lehatárolásához az EU-HYDRO térképi adatbázist használtuk, a 3D-s képi megjelenítéshez az Európai Unió, un. EU-DEM (Digitális Magassági Modell) 25m-es élhosszúságú raszteres állományát építettük be. A felszínborítási kategóriák kijelölésénél a Copernicus Landsat tematikáját vettük alapul. A statisztikai kiértékelés után megállapítottuk, hogy, a vegyes erdők jelenléte mellett legalább olyan hangsúlyos a mezőgazdasági termelés, pontosabban a szántóföldi gazdálkodás területhasználata (1/3-1/3 rész).
Az elemzés valódi célja az volt, hogy esetlegesen magyarázatot tudjunk adni az élővizekben több ponton elvégzett kémiai vízvizsgálataink eredményeivel kapcsolatban. Az itt lévő patakágakban és a Házi-réti-tó vizében, továbbá a talajvíz mintában elvégzett műszeres analitikai vizsgálatok segítségével kimutattuk a szántóföldi gazdálkodás közvetlen élővizi környezetre kifejtett terhelő hatását. Az itt gazdálkodók ősz-tavaszi túlzott szerves anyag bevitele az ammónium-ion koncentráció határérték feletti mértékén keresztül látszik, amely az ökológiai egyensúly megteremtésének lehetőségét feltételező tavi életkörnyezet hatására sem mutat csökkenő tendenciát.
A jövőben további vizsgálatokat kívánunk végezni a szerves anyag beviteli források tekintetében (lovardák, komposztáló telep), illetve egy un. természetességi állapot felmérést folytatunk majd le az un. wetland-ek (Határréti-, Házi-réti-tó) környezetében.
Vizsgálati területünket néhány százalékban Natura 2000-es jogszabályi gazdálkodási keretek között művelt területek is borítják. Az erdős és legelős élőhelyek közül egy kisebb területet kiválasztva az NRMH módszer (Nagyfelbontású Repülőgépes Monitoring Hálózat) alapján térképezünk majd fel, hogy a természetességi mutatókat vizsgálva egy adatbázist hozzunk létre.



